remissie van eenen dotslage geperpetreert by
coenraert van gavere
kaerle zetc. doen te wetene allen iegewoerdigen ende toecomende
dat wy ontfangen hebben die oetmoedige supplicatie van coenrart
van gavere wijlen adriaens zoene inhoudende hoe omtrent zeuen oft
acht jaeren geleden es hij doen wesende een jonck clerck van xvi
oft – xvii jaeren gebeneficieert visiterende die scholen van voirsselae
in brabant gebuerdt omtrent twee uren naer der noenen soe hy
suppliant vande schoolen nae synen woenhuyse gaen willende dat een
geheeten roelant de bastard sittende in een bierhuys aldaer hem
riep om met hem te drincken het welke de voerscreven suppliant dede
ende vant sittende met de voersscreven ter wijlen heere gielis voirsters
priester de welke genoech by drancke wesende diverschen bekeren
biers de voerscreven suppliant brochte ende soe vele dat de supliant die soe
voerscreven is joncke was nyet mogelyc en was meer te wachten
ende van noots wegen bedwongen wert hem daer af teprustenen
het beste dat hy mochte waer af de voerschreven heer gillis nyet
te vreden en was ende vuyt graemscap begonst bekeren ende
kannen naer de voerscreven supliant te werpen soe dat hij suppliant
in pericule zyns lyfs was ende en waere nyet ontgaen ten
waere geweest by helpe vanden werdt vanden huyse ende
anderen dien hem verlosten ende de voerscreven priester inde
couckene vanden voerscreven bierhuyse gesloten hielden
ende soe de voerscreven supliant op den wech was van syn
woenhuys soe dede de priester dachterste duere vanden
coucken op ende liep naer de voerscreven suppliant die hij achterhaelde
nam de selue van achter stack hem duer syn been ende
wierp hem ter eerde ende pynde hem ter doot te bringen
waer om de voerscreven supliant om zyn lyf te salueren daer toe
bedwongen track zyn brootmes ende daer mede stack de
selue heer gillis inder dyckden van synen beene waeraf
hy sekeren tyt daer nae van leuen ter doot gecomen is
het welke de supliant hertelycke leet is. ende hoewel
de voerscreven supliant corts daer nae te rome getogen es ende
vanden feyte voerseyt abolicie van onsen heyligen vader
de paus vercregen heeft mits rehabilitacie ende restitucie
tot zynen beneficien ende partyen gesuendt ende te vreden
gestelt heeft des nyet min want hy om sekere redenen wille
allen zynen beneficien gerenuncieert heeft ende es weerlyc
geworden beduchtende strancheyt van iusticie hy hem
sychtent meesten deel van onsen lande ende heerlicheyde
van brabant geabsenteert heeft ende en soude inden selue
nyet wel derren verkeeren ten waere ouer midts onsen gracie
vanden welken midts quittancie van allen peyne ende
amende lyflyc criminelle en civil aengesien den toecomst
vande voerscreven feyten en dat hy hem in anderen saken eerlich
gehadt ende gedragen heeft hy ons oetmoedelycke gebeden
heeft soe ist dat wy de sake voirscreuen overgemerct
genegen wesende ter supplicatie vanden voerscreven supliant ende hem in
desen gracie te presenteren voer stranheyt van iusticie
ende in faueur van onsen lieuen ende getrouwen neuen den
graue van nassouw ende de heer van chierues hebben
de voergenoemden coenrart van gauere suppliant in geualle als
bouen vergeuen quytgescolden ende $ geremitteert vergeuen
schelden quyt ende remitteren vuyt sunderlinge gracie
by desen het feyt ende dootslach voerscreven mitsgaders alle
boeten ende amenden lyffelycke criminelycke ende ciuile
inde welke hy ter cause van dien met des daer aen
cleeft tegens ons ende iusticie eenichssins geuallen
mach zijn ende hebben hem desen aengaende $ gerestitueert
ende restitueren midts desen tot zijnen goeden name ende
fame tot onsen lande ende heerlichede van brabant ende
tot zynen onverbuerden goeden indien hy eenige heeft
gelyc ende in alder manieren als hy was voer de toecomste
vanden voerscreven dootslage imponerende hier op silencie ende een
eewich swigen onsen procureur generael ende allen anderen
onsen officieren wy en die zyn satisfactie ierst gedaen der
partye geinteresseerde indien die alnoch nyet gedaen
en zy ende eenige daer toe behorende ciuilick alleenlyck
ontbieden daer omme onsen lieve ende getrouwe cancelier
ende den luyden van onsen raide van brabant dat
voer hen geroepen dient behoeren sal zy procederen
totter verificatien ende interinemente van desen ende dat
gedaen zynde zy onsen drossat van brabant onsen meyer tot
loeuenen ampman tot brucele marcgraven ende schout
tot antwerpen schout te bosschen ende allen anderen
onsen en de smale heeren officieren die dit aengaen sal
doen laten ende gedoogen den voerscreven supliant van deser onser
tegenwoerdiger gracie quytscheldinge en remissie
ende van allen den inhouden van desen rustelic ende
vredelic genieten ende gebruycken sonder hem eenich
hinder letsel oft stoot te doen in lyue oft in goede
ter contrarien ende oft hy oft zyn goeden hier
omme geuangen gearresteert oft belet waeren dat
zy die terstont ende sonder vertreck stellen en doen
stellen tot volcomender ende geheelder deliurancie
want ons alsoe gelieft ende ten eynde dat dit
vast ende gestadich blyue hebben wy onsen zegel
hier aen doen hangen behoudelic in desen onsen
ende een iegelycken zyns rechts in allen gegeven
in onser stadt van brussele inde maent van
december int jaer onsses heeren duysent vijfhondert
ende vyfthiene aldus stont gescreven onder
opte plycke by mynen heer den prince ende
geteekent du blioul en noch visa
gecollationeert ende bevonden
concorderende metten originele
by my
n strate $$